ส่วนที่ 1

ข้อมูลสรุป (Executive Summary)

ตามมติคณะรัฐมนตรีเมื่อวันที่ 30 พฤศจิกายน 2542 การไฟฟ้าฝ่ายผลิตแห่งประเทศไทย (กฟผ.)
ได้จัดตั้งบริษัท ผลิตไฟฟ้าราชบุรีโฮลดิ้ง จำกัด ขึ้นเมื่อวันที่ 7 มีนาคม 2543 โดยบริษัทฯ
มีลักษณะการประกอบธุรกิจในรูปของบริษัทโฮลดิ้ง
มีรายได้หลักจากเงินปันผลของบริษัทย่อยเป็นผลตอบแทนการลงทุน ต่อมา บริษัท ฯ
ได้ดำเนินการจดทะเบียนแปรสภาพเป็น บริษัทมหาชน และเพิ่มทุนจดทะเบียนเป็น 14,500 ล้านบาท
และในวันที่ 2 พฤศจิกายน 2543 หลักทรัพย์ของบริษัทฯ
เข้าซื้อขายในตลาดหลักทรัพย์แห่งประเทศไทยเป็นวันแรก ปัจจุบันบริษัทฯ ได้ลงทุนในบริษัทย่อย 2
แห่ง ได้แก่ บริษัท ผลิตไฟฟ้าราชบุรี จำกัด (บริษัท ผลิตไฟฟ้าราชบุรี) และบริษัท ราชบุรีพลังงาน
จำกัด (บริษัท ราชบุรีพลังงาน)

บริษัท ผลิตไฟฟ้าราชบุรี ซึ่งเป็นบริษัทย่อยหลักจัดตั้งเมื่อวันที่ 20 มีนาคม 2543
ทุนจดทะเบียนก่อนเดือนตุลาคม 2543 16,000 ล้านบาท และเมื่อเดือนกันยายน 2545
ได้เพิ่มทุนจดทะเบียนอีกจำนวน 2,275 ล้านบาท รวมทุนจดทะเบียน ณ ปัจจุบันเป็นเงิน 18,275
ล้านบาท โดยบริษัทฯ ถือหุ้นร้อยละ 100 บริษัท ผลิตไฟฟ้าราชบุรี มีโรงไฟฟ้าที่ซื้อจาก กฟผ.
ประกอบด้วย โรงไฟฟ้าพลังความร้อน จำนวน 2 เครื่อง กำลังการผลิตเครื่องละ 735 เมกะวัตต์
รวมกำลังผลิต 1,470 เมกะวัตต์ และโรงไฟฟ้าพลังความร้อนร่วมจำนวน 3 ชุด
กำลังการผลิตชุดละ 725 เมกะวัตต์ รวมเป็นกำลังการผลิต 2,175 เมกะวัตต์ ซึ่งเพิ่งรับโอนจาก
กฟผ. 2 ชุดแรกเมื่อวันที่ 18 เมษายน 2545 และชุดที่ 3 เมื่อวันที่ 1 พฤศจิกายน 2545 ณ
ปัจจุบันมีกำลังการผลิตรวมทั้งสิ้น 3,645 เมกะวัตต์
จึงเป็นบริษัทผลิตไฟฟ้าเอกชนที่มีขนาดใหญ่ที่สุดในประเทศไทย บริษัท ผลิตไฟฟ้าราชบุรี
มีรายได้หลักมาจากการขายไฟฟ้าตามสัญญาซื้อขายไฟฟ้าโดยสัญญาซื้อขายไฟฟ้ามีระยะเวลา 25 ปี

ในเดือนมิถุนายน 2545 บริษัท ผลิตไฟฟ้าราชบุรี
ได้เจรจากับเจ้าหนี้เงินกู้เพื่อขอปรับลดอัตราดอกเบี้ยเงินกู้ได้สำเร็จจากอัตราดอกเบี้ยเดิมคืออัตราดอกเบี้ยลูกค้าชั้นดี
(Minimum Leading Rate: MLR) ลดลงเป็น MLR –1.5% ในช่วงตั้งแต่ 1 ก.ค. 2545 – 30
มิ.ย.2548 และลดลงเป็น MLR –1.125% ในช่วง 1 ก.ค. 2548 – 30 มิ.ย. 2551
รวมระยะเวลาทั้งสิ้น 6 ปี ทำให้บริษัท ผลิตไฟฟ้าราชบุรี
สามารถลดภาระดอกเบี้ยเป็นจำนวนเงินรวมประมาณ 2,734 ล้านบาท สำหรับในช่วง 6
เดือนหลังของปี 2545 บริษัทผลิตไฟฟ้าราชบุรี ลดภาระดอกเบี้ยเงินกู้ได้จำนวน 287 ล้านบาท

บริษัท ราชบุรีพลังงาน จัดตั้งเมื่อวันที่ 4 กันยายน 2544 ด้วยทุนจดทะเบียน 10 ล้านบาท เมื่อวันที่
22 มกราคม 2546 ได้เพิ่มทุนจดทะเบียนอีก 180 ล้านบาท รวมเป็นทุนจดทะเบียนทั้งสิ้น 190
ล้านบาท โดยบริษัทฯ ถือหุ้นร้อยละ 100

ในปลายปี 2544 บริษัทฯได้ร่วมกับ กฟผ
ยื่นข้อเสนอเพื่อรับเงินสนับสนุนจากกองทุนเพื่อส่งเสริมการอนุรักษ์พลังงาน
เพื่อดำเนินงานโครงการติดตั้ง เครื่องกำเนิดไฟฟ้าพลังน้ำขนาดเล็กที่เขื่อนของกรมชลประทาน 3
แห่ง คือที่เขื่อนป่าสักชลสิทธิ์ จังหวัดลพบุรี เขื่อนเจ้าพระยา จังหวัดชัยนาท และเขื่อนคลองท่าด่าน
จังหวัดนครนายก โดยมีกำลังการผลิตรวมประมาณ 28 เมกะวัตต์ โดยบริษัทฯ
ได้ดำเนินการจัดประชุมรับฟังความคิดเห็นจากชุมชนในพื้นที่ก่อสร้างโครงการทั้ง 3 แห่ง
เพื่อสรุปผลการประชุมประกอบการขออนุมัติรับเงินสนับสนุนจากกองทุนเพื่อส่งเสริมการอนุรักษ์พลังงาน
ซึ่งคาดว่าจะได้รับอนุมัติและเริ่มก่อสร้างได้ในปี 2546 ใช้เวลาก่อสร้างประมาณ 24 เดือน
ต่อมาในเดือนกุมภาพันธ์ 2545 บริษัทฯ ได้โอนสิทธิการดำเนินการโครงการดังกล่าวให้บริษัท
ราชบุรีพลังงาน

ผลการดำเนินงานของบริษัทฯ และบริษัทย่อยในปี 2545 สิ้นสุด ณ วันที่ 31 ธันวาคม 2545
มีกำไรสุทธิจำนวน 4,728.940 ล้านบาท คิดเป็นกำไรต่อหุ้น 3.26 บาท เพิ่มขึ้นจากปี 2544
(3,059.540 ล้านบาท) เป็นจำนวน 1,669.400 ล้านบาท หรือเพิ่มขึ้นร้อยละ 54.56
ทั้งนี้เนื่องจาก ในปี 2545 บริษัท ผลิตไฟฟ้าราชบุรี
ได้รับโอนโรงไฟฟ้าพลังงานความร้อนร่วมจำนวน 3 ชุด กำลังการผลิต 2,175 เมกะวัตต์จาก
กฟผ. เรียบร้อยแล้ว